LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2008 M. SPALIO 14 D. ĮSAKYMO NR. V-986 „DĖL OFTALMOLOGIJOS AMBULATORINIŲ ASMENS SVEIKATOS PRIEŽIŪROS PASLAUGŲ TEIKIMO REIKALAVIMŲ APRAŠO PATVIRTINIMO“ PAKEITIMO

2024 m. balandžio 9 d. Nr. V-399

Vilnius

1. P a k e i č i u Lietuvos Respublikos sveikatos apsaugos ministro 2008 m. spalio 14 d. įsakymą Nr. V-986 „Dėl Oftalmologijos ambulatorinių asmens sveikatos priežiūros paslaugų teikimo reikalavimų aprašo patvirtinimo“ ir jį išdėstau nauja redakcija:

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL AMBULATORINIŲ ANTRINIO IR TRETINIO LYGIO OFTALMOLOGIJOS PASLAUGŲ TEIKIMO REIKALAVIMŲ APRAŠO PATVIRTINIMO

Vadovaudamasis Lietuvos Respublikos sveikatos priežiūros įstaigų įstatymo 10 straipsnio 6 punktu,

tvirtinu Ambulatorinių antrinio ir tretinio lygio oftalmologijos paslaugų teikimo reikalavimų aprašą (pridedama).“

2. N u s t a t a u, kad:

2.1. šis įsakymas, išskyrus šiuo įsakymu nauja redakcija išdėstyto Ambulatorinių antrinio ir tretinio lygio oftalmologijos paslaugų teikimo reikalavimų aprašo (toliau – Aprašas) 11.19, 12.5, 13.20, 13.21, 17.19 ir 17.20 papunkčius, įsigalioja 2024 m. lapkričio 1 d.;

2.2. Aprašo 11.19, 12.5, 13.20, 13.21, 17.19 ir 17.20 papunkčiai įsigalioja 2029 m. sausio 1 d.

Sveikatos apsaugos ministras	Arūnas Dulkys

PATVIRTINTA

Lietuvos Respublikos

sveikatos apsaugos ministro

2008 m. spalio 14 d. įsakymu Nr. V-986

(Lietuvos Respublikos

sveikatos apsaugos ministro

2024 m. balandžio 9 d. įsakymo Nr. V-399

redakcija)

AMBULATORINIŲ ANTRINIO IR TRETINIO LYGIO OFTALMOLOGIJOS

PASLAUGŲ TEIKIMO REIKALAVIMŲ APRAŠAS

I SKYRIUS

BENDROSIOS NUOSTATOS

1. Ambulatorinių antrinio ir tretinio lygio oftalmologijos paslaugų teikimo reikalavimų aprašas (toliau – Aprašas) nustato minimalius reikalavimus asmens sveikatos priežiūros įstaigoms (toliau – ASPĮ), teikiančioms ambulatorines antrinio ir (ar) tretinio lygio oftalmologijos asmens sveikatos priežiūros paslaugas, šias paslaugas teikiantiems asmens sveikatos priežiūros specialistams, reikalavimus ASPĮ patalpoms ir medicinos priemonėms, taip pat šių paslaugų teikimo reikalavimus ir tvarką bei apmokėjimo Privalomojo sveikatos draudimo fondo (toliau – PSDF) biudžeto lėšomis tvarką.

2. Apraše vartojamos sąvokos:

2.1. Ambulatorinės antrinio ir tretinio lygio oftalmologijos paslaugos (toliau – oftalmologijos paslaugos) – ambulatorinės specializuotos asmens sveikatos priežiūros paslaugos, pagal Aprašo 7 punkte nurodytų sveikatos priežiūros specialistų įgytą profesinę kvalifikaciją ir atitinkamoje Lietuvos medicinos normoje nurodytą kompetenciją teikiamos pacientams, kuriems įtariamos ir (ar) diagnozuotos ligos ir (ar) sveikatos sutrikimai, nurodyti Lietuvos medicinos normoje MN 63:2019 „Gydytojas oftalmologas“, patvirtintoje Lietuvos Respublikos sveikatos apsaugos ministro 2005 m. gruodžio 1 d. įsakymu Nr. V-935 „Dėl Lietuvos medicinos normos MN 63:2019 „Gydytojas oftalmologas“ patvirtinimo“ (toliau – Lietuvos medicinos norma MN 63:2019).

2.2. Kitos sąvokos suprantamos taip, kaip jos apibrėžtos kituose teisės aktuose, reglamentuojančiuose asmens sveikatos priežiūros paslaugų teikimą.

3. Apraše nustatyti reikalavimai taikomi ambulatorines antrinio ir (ar) tretinio lygio oftalmologijos asmens sveikatos priežiūros paslaugas teikiančioms ASPĮ, nepriklausomai nuo jų nuosavybės formos.

II SKYRIUS

REIKALAVIMAI ASPĮ IR SVEIKATOS PRIEŽIŪROS SPECIALISTAMS

4. Oftalmologijos paslaugos teikiamos ASPĮ, turinčioje licenciją teikti ambulatorines oftalmologijos antrinio ir (ar) tretinio lygio paslaugas.

5. Licencija teikti ambulatorinę antrinio lygio oftalmologijos paslaugą išduodama ASPĮ, kuri atitinka Ambulatorinių specializuotų asmens sveikatos priežiūros paslaugų teikimo reikalavimuose, patvirtintuose Lietuvos Respublikos sveikatos apsaugos ministro 2007 m. birželio 22 d. įsakymu Nr. V-528 „Dėl Ambulatorinių specializuotų asmens sveikatos priežiūros paslaugų teikimo reikalavimų patvirtinimo“ (toliau – įsakymas Nr. V-528), ir Apraše nustatytus reikalavimus.

6. Licencija teikti ambulatorinę tretinio lygio oftalmologijos paslaugą išduodama ASPĮ, kuri atitinka įsakyme Nr. V-528 ir Apraše nustatytus reikalavimus ir turi licenciją teikti stacionarinę tretinio lygio oftalmologijos asmens sveikatos priežiūros paslaugą, teikia visų rūšių oftalmologijos paslaugas ir kurios gydytojai specializuojasi atskirose oftalmologijos srityse, vykdo pedagoginę ir mokslinę veiklą.

7. Oftalmologijos paslaugą teikia gydytojas oftalmologas kartu su bendrosios praktikos slaugytoju ir (ar) optometrininku.

III SKYRIUS

REIKALAVIMAI PATALPOMS IR MEDICINOS PRIEMONĖMS

8. Oftalmologijos paslaugą teikiančioje ASPĮ turi būti:

8.1. laukiamasis;

8.2. pacientų priėmimo kabinetas;

8.3. procedūrų kabinetas;

8.4. tamsus apžiūros kabinetas.

9. Oftalmologijos paslauga pagal poreikį turi būti teikiama patalpose, nurodytose 8.2–8.4 papunkčiuose.

10. Oftalmologijos paslaugą teikiančioje ASPĮ vienoje iš Aprašo 9 punkte nurodytų patalpų turi būti asmens sveikatos priežiūros įstaigos pirmosios medicinos pagalbos rinkinys, atitinkantis Asmens sveikatos priežiūros įstaigos pirmosios medicinos pagalbos rinkinio aprašo, patvirtinto Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl Asmens sveikatos priežiūros įstaigos pirmosios medicinos pagalbos rinkinio aprašo, Pirmosios pagalbos rinkinio aprašo ir Asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“, reikalavimus.

11. ASPĮ, teikiančioje oftalmologijos ambulatorinę antrinio lygio paslaugą, turi būti šiame punkte išvardytos medicinos priemonės, reikalingos oftalmologijos ambulatorinei antrinio lygio paslaugai teikti:

11.1. aparatas regos aštrumui nustatyti, tinkamas suaugusiesiems ir vaikams nuo 3 metų;

11.2. bandomųjų lęšių rinkinys ir bandomieji rėmeliai;

11.3. autokeratorefraktometras;

11.4. pachimetras;

11.5. dioptrimetras;

11.6. plyšinė lempa (biomikroskopas);

11.7. oftalmoskopas;

11.8. akių dugno apžiūros ir gonioskopiniai lęšiai;

11.9. automatinis perimetras;

11.10. egzoftalmometras;

11.11. retinoskopinės ir prizminės liniuotės;

11.12. tonometras;

11.13. priemonės binokuliniam ir stereo matymui nustatyti;

11.14. spalvų juslės lentelės;

11.15. zondai ašarų takų praeinamumui įvertinti;

11.16. fluoresceino ir Širmerio juostelės;

11.17. retinoskopas;

11.18. tamsinės adaptacijos ir (ar) kontrastinio jautrumo tyrimo mezopinėmis sąlygomis aparatas (jeigu atliekami profesiniai ir vairuotojų profilaktiniai patikrinimai);

11.19. akies užpakalinio segmento optinis koherentinis tomografas.

12. ASPĮ, teikiančioje ambulatorinę antrinio lygio oftalmologijos paslaugą ir turinčioje licenciją teikti stacionarinę antrinio lygio oftalmologijos asmens sveikatos priežiūros paslaugą ir (ar) licenciją teikti ambulatorinės oftalmologijos chirurgijos asmens sveikatos priežiūros paslaugą, turi būti šiame punkte išvardytos medicinos priemonės, reikalingos oftalmologijos antrinio lygio paslaugai teikti:

12.1. Aprašo 11 punkte nurodytos medicinos priemonės;

12.2. akies užpakalinio segmento optinis koherentinis tomografas;

12.3. A ir B ultragarsinio skenavimo aparatas;

12.4. optinis biometras intraokulinio lęšio stiprumui matuoti;

12.5. ragenos topografas ir (ar) akies priekinio segmento tomografas.

13. ASPĮ, teikiančioje ambulatorinę oftalmologijos tretinio lygio paslaugą, turi būti šiame punkte išvardytos medicinos priemonės, reikalingos oftalmologijos tretinio lygio paslaugai teikti, leidžiančios kompleksiškai ištirti pacientus, apibendrinti tyrimus ir padaryti išvadas:

13.1. Aprašo 11 ir 12 punkte nurodytos medicinos priemonės;

13.2. priemonės regos aštrumui nustatyti vaikams iki 3 metų (Teller / Sheffields ar analoginės kortos);

13.3. optinis koherentinis tomografas akies priekiniam ir užpakaliniam segmentams su angiografija;

13.4. akių dugno kamera su specialiais filtrais fluorescencinei ir indociano žaliojo angiografijai (FA ir ICG);

13.5. skenuojantis lazerinis oftalmoskopas (Optos ar analogiška įranga);

13.6. plataus lauko akių dugno kamera (Retcam ar analogiška įranga);

13.7. ultragarso aparatas (A ir B echoskopija) su papildomu davikliu ultrabiomikroskopijai (UBM);

13.8. ultragarso aparatas su Duplex ultragarsiniu skenavimu;

13.9. kontrastinio jautrumo tyrimo aparatas;

13.10. elektroretinografas;

13.11. akies priekinio segmento topografas ir (ar) tomografas;

13.12. ragenos veidrodinis mikroskopas arba daugiažidinis skenuojantis lazerinis ragenos mikroskopas;

13.13. Hess‘o arba Lancaster‘io „raudona – žalia“ ekranas;

13.14. sinoptoforas;

13.15. diafanoskopas;

13.16. esteziometras;

13.17. bangų fronto aberometras (jei atliekamos intraokulinės operacijos vaikams);

13.18. skaitmeninė plyšinė lempa;

13.19. objektyvaus ašarų plėvelės tyrimo įranga (ašarų osmoliariškumas, meibomografija ir kt.);

13.20. mikroperimetras;

13.21. automatinis gonioskopas;

13.22. priekinės kameros skysčio fotometras.

IV SKYRIUS

OFTALMOLOGIJOS PASLAUGŲ TEIKIMO REIKALAVIMAI

PIRMASIS SKIRSNIS

AMBULATORINĖS ANTRINIO LYGIO OFTALMOLOGIJOS PASLAUGOS TEIKIMO REIKALAVIMAI

14. Ambulatorinę antrinio lygio oftalmologijos paslaugą teikiančioje ASPĮ atliekami šie tyrimai ir procedūros:

14.1. regos aštrumo suaugusiesiems ir vaikams (nuo 3 metų) įvertinimas;

14.2. funkcinės regos įvertinimas vaikams iki 3 metų;

14.3. refrakcijos ydų nustatymas ir optinės korekcijos parinkimas;

14.4. optinių lęšių stiprumo nustatymas;

14.5. išorinė akies ir jos priedų apžiūra;

14.6. ašarų takų praeinamumo tyrimas;

14.7. ašarų sekrecijos tyrimas;

14.8. akies terpių peršvietimas;

14.9. leukokorijos nustatymas;

14.10. netiesioginė ir (ar) tiesioginė oftalmoskopija;

14.11. gonioskopija;

14.12. ragenos diametro ir (ar) storio matavimas;

14.13. ragenos jautrumo, vientisumo įvertinimas;

14.14. vyzdžių reakcijos įvertinimas;

14.15. akies priekinio segmento biomikroskopija;

14.16. autokeratorefraktometrija;

14.17. automatinė perimetrija su dinamikos vertinimu arba be dinamikos vertinimo;

14.18. spalvų juslės tyrimas;

14.19. egzoftalmometrija;

14.20. žvairumo kampo dydžio ir akių judesių nustatymas;

14.21. tonometrija;

14.22. konvergencijos, akomodacijos, binokulinio matymo tyrimai;

14.23. stereotestas;

14.24. paviršinių akies ir jos priedinių organų svetimkūnių diagnozavimas ir šalinimas;

14.25. masažo atlikimas naujagimių dakriocistito atveju;

14.26. ašarų takų praplovimas ir zondavimas suaugusiems pacientams;

14.27. tirpalo įlašinimas į junginės maišą, junginės maišo tepimas tepalu, vaistų švirkštimas po jungine;

14.28. tamsinės adaptacijos ar kontrastinio jautrumo tyrimas mezopinėmis sąlygomis (jeigu atliekami profesiniai ir vairuotojų profilaktiniai patikrinimai);

14.29. akies ir jos priedinių organų minkštųjų audinių srities nuskausminimas;

14.30. akies ir jos priedinių organų sekreto, nuograndų paėmimas tyrimams atlikti;

14.31. akies priedinių organų žaizdų, pūlinių perrišimas;

14.32. siūlų iš ragenos ir akies priedų pašalinimas.

15. Jeigu ambulatorinę antrinio lygio oftalmologijos paslaugą teikianti ASPĮ turi šiame Apraše nurodytas reikiamas medicinos priemones, joje atliekami ir kiti tyrimai bei procedūros:

15.1. priekinio ir užpakalinio akies segmento fotografavimas;

15.2. akies priekinio ir užpakalinio segmentų tomografija su angiografija arba be angiografijos (OKT);

15.3. kontrastinio jautrumo tyrimas;

15.4. žvairumo kampo nustatymas sinoptoforu;

15.5. biometrija (ašies ilgio matavimas);

15.6. keratotopografija ir (ar) ragenos tomografija.

16. ASPĮ, teikiančioje ambulatorinę antrinio lygio oftalmologijos paslaugą ir turinčioje licenciją teikti stacionarinę antrinio lygio oftalmologijos asmens sveikatos priežiūros paslaugą ir (ar) licenciją teikti ambulatorinę oftalmologijos chirurgijos asmens sveikatos priežiūros paslaugą, atliekami 14 ir 15 punkte nurodyti tyrimai ir procedūros bei kiti tyrimai ir procedūros:

16.1. ultragarsinis A–B skenavimas;

16.2. optinė biometrija;

16.3. ragenos veidrodinė biomikroskopija (jeigu ASPĮ turi šiame Apraše nurodytas reikiamas medicinos priemones).

ANTRASIS SKIRSNIS

AMBULATORINĖS TRETINIO LYGIO OFTALMOLOGIJOS PASLAUGOS TEIKIMO REIKALAVIMAI

17. Ambulatorinę tretinio lygio oftalmologijos paslaugą teikiančioje ASPĮ teikiamos šios paslaugos ir atliekami šie tyrimai, pateikiant aprašą ir (ar) išvadą, ir procedūros:

17.1. Aprašo 14, 15 ir 16 punktuose nurodytos paslaugos, tyrimai ir procedūros, kai juos atlieka, interpretuoja ir įvertina siauroje oftalmologijos srityje besispecializuojantieji gydytojai oftalmologai, dirbantys oftalmologijos tretinio lygio paslaugą teikiančioje ASPĮ;

17.2. oftalmologų arba daugiadalykis konsiliumas;

17.3. preverbalinio vaiko regos aštrumo ir tonometrijos tyrimas;

17.4. žvairumo kampo nustatymas sinoptoforu;

17.5. kontrastinio jautrumo tyrimas;

17.6. optinė biometrija vaikams (intraokulinio lęšio stiprumo apskaičiavimas);

17.7. akies priekinio ir užpakalinio segmentų tomografija su angiografija (OKT);

17.8. ultragarsinis A–B skenavimas (vaikams bei intraokulinių auglių ir akiduobės);

17.9. Duplex ultragarsinis skenavimas;

17.10. ultragarsinė biomikroskopija (UBM);

17.11. fluorescencinė ir indociano žaliojo angiografija (FA ir ICG);

17.12. autofluorescencijos tyrimas;

17.13. regos elektrofiziologiniai tyrimai;

17.14. keratotopografija ir (ar) ragenos tomografija;

17.15. priekinio akies segmento optinė koherentinė tomografija;

17.16. ragenos veidrodinė biomikroskopija ar daugiažidinė skenuojamoji lazerinė ragenos mikroskopija;

17.17. diafanoskopija;

17.18. statinė ir kinetinė perimetrija su dinamikos vertinimu;

17.19. esteziometrija;

17.20. automatinė gonioskopija;

17.21. mikroperimetrija;

17.22. priekinės kameros skysčio fotometrija.

V SKYRIUS

OFTALMOLOGIJOS PASLAUGŲ TEIKIMO TVARKA

18. Siuntimą gauti oftalmologijos paslaugą (toliau – siuntimas) išduoda:

18.1. ambulatorinę antrinio lygio oftalmologijos paslaugą – bet kokios profesinės kvalifikacijos gydytojas;

18.2. ambulatorinę tretinio lygio oftalmologijos paslaugą – gydytojas oftalmologas, teikiantis ambulatorinę antrinio lygio oftalmologijos paslaugą, kai atlikus tiriamuosius ir (ar) gydomuosius veiksmus pagal medicinines indikacijas pacientui yra tikslinga ambulatorinę tretinio lygio oftalmologijos paslaugą teikiančio gydytojo oftalmologo konsultacija arba bet kokios profesinės kvalifikacijos gydytojas pagal gydytojo oftalmologo, suteikusio ambulatorinę antrinio lygio oftalmologijos paslaugą, rekomendaciją;

18.3. iš karto siuntimas gauti ambulatorinę tretinio lygio oftalmologijos paslaugą gali būti išduodamas:

18.3.1. dėl įtariamų onkologinių ligų, pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM), įdiegtą Lietuvos Respublikos sveikatos apsaugos ministro 2011 m. vasario 23 d. įsakymu Nr. V-164 „Dėl Tarptautinės statistinės ligų ir sveikatos sutrikimų klasifikacijos dešimtojo pataisyto ir papildyto leidimo „Sisteminis ligų sąrašas“ (Australijos modifikacija, TLK-10-AM) įdiegimo“ (toliau – TLK-10-AM) žymimų kodais
C00–C96, D00–D09 ir D45–D47;

18.3.2. dėl retų ligų;

18.3.3. esant lėtinių akių ligų (H40, H35.3, E10.33, E10.34, E11.33, E11.34, H15, H16, H20, H30, H31.8) paūmėjimui ar išsivysčius ūmiam regos sutrikimui (H15, H16, H18.2, H20, H30);

18.3.4. esant matymo pablogėjimui vienintele matančia akimi.

19. Prieš išduodant siuntimą, atsižvelgiant į ligą ir (ar) sveikatos sutrikimą, pacientui atliekami šeimos gydytojo pagal Lietuvos medicinos normoje MN 14:2019 „Šeimos gydytojas“, patvirtintoje Lietuvos Respublikos sveikatos apsaugos ministro 2005 m. gruodžio 22 d. įsakymu Nr. V-1013 „Dėl Lietuvos medicinos normos MN 14:2019 „Šeimos gydytojas“ patvirtinimo“, nustatytą kompetenciją paskirti tyrimai, o kai siuntimą išduoda antrinio lygio paslaugą teikiantis gydytojas oftalmologas – pagal Lietuvos medicinos normoje MN 63:2019 nustatytą kompetenciją paskirti tyrimai.

20. Oftalmologijos paslauga dėl ligų, pagal TLK-10-AM žymimų kodais C00–C96,
D00–D09 ir D45–D47, teikiama vadovaujantis Onkologinėmis ligomis sergančių pacientų srautų valdymo ir paslaugų organizavimo reikalavimų aprašu, patvirtintu Lietuvos Respublikos sveikatos apsaugos ministro 2017 m. vasario 17 d. įsakymu Nr. V-156 „Dėl Onkologinėmis ligomis sergančių pacientų srautų valdymo ir paslaugų organizavimo reikalavimų aprašo patvirtinimo“.

21. Oftalmologijos paslauga dėl retų ligų, nurodytų ORPHANET (Europos informacijos puslapis apie retas ligas ir retuosius vaistus) interneto svetainėje, teikiama vadovaujantis Nacionaliniu veiklos, susijusios su retomis ligomis, planu, patvirtintu Lietuvos Respublikos sveikatos apsaugos ministro 2012 m. spalio 18 d. įsakymu Nr. V-938 „Dėl Nacionalinio veiklos, susijusios su retomis ligomis, plano patvirtinimo“.

22. Prireikus pacientui užtikrinama kitos atitinkamos profesinės kvalifikacijos sveikatos priežiūros specialisto (-ų) konsultacija, atsižvelgiant į gydomą ligą ar sveikatos sutrikimą.

23. Teikiant oftalmologijos paslaugą atitinkamai pildomos forma 025/a-LK „Asmens ambulatorinio gydymo statistinė kortelė“, patvirtinta Lietuvos Respublikos sveikatos apsaugos ministro 1998 m. lapkričio 26 d. įsakymu Nr. 687 „Dėl Medicininės apskaitos dokumentų formų tvirtinimo“, forma E025 „Ambulatorinio apsilankymo aprašymas“, nurodyta Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo, patvirtinto Lietuvos Respublikos sveikatos apsaugos ministro 2015 m. gegužės 26 d. įsakymu Nr. V-657 „Dėl Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo patvirtinimo“, priede, bei kiti ASP paslaugų teikimą reglamentuojančiuose teisės aktuose nustatyti medicinos dokumentai.

24. Oftalmologijos paslaugos teikimo organizavimo ASPĮ tvarką nustato ASPĮ vadovas.

VI SKYRIUS

OFTALMOLOGIJOS paslaugŲ apmokėjimO PSDF BIUDŽETO LĖŠOMIS TVARKA

25. Oftalmologijos paslaugų, suteiktų pagal Apraše nustatytus reikalavimus, išlaidos apmokamos PSDF biudžeto lėšomis, vadovaujantis Asmens sveikatos priežiūros paslaugų organizavimo ir apmokėjimo tvarka, patvirtinta Lietuvos Respublikos sveikatos apsaugos ministerijos 1998 m. birželio 18 d. įsakymu Nr. 329 „Dėl Gydytojų specialistų teikiamų ambulatorinių asmens sveikatos priežiūros paslaugų ir stacionarinių asmens sveikatos priežiūros paslaugų organizavimo tvarkos aprašo patvirtinimo“. Oftalmologijos paslauga apmokama pagal paslaugų bazines kainas, nustatytas Asmens sveikatos priežiūros paslaugų (išskyrus aktyviojo gydymo paslaugas), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl Asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priedų, mokamų Privalomojo sveikatos draudimo fondo biudžeto lėšomis, sąrašų patvirtinimo“.

_________________